b'\n_START_ARTICLE_\nEhk\xc3\xa4isev\xc3\xa4 p\xc3\xa4ihdety\xc3\xb6 EHYT\n_START_PARAGRAPH_\nEhk\xc3\xa4isev\xc3\xa4 p\xc3\xa4ihdety\xc3\xb6 EHYT ry on puoluepoliittisesti sitoutumaton kansanterveysalan j\xc3\xa4rjest\xc3\xb6, joka tekee ty\xc3\xb6t\xc3\xa4 suomalaisten terveiden el\xc3\xa4m\xc3\xa4ntapojen edist\xc3\xa4miseksi. EHYT ry tuottaa menetelmi\xc3\xa4 ja tietoa, joilla ehk\xc3\xa4ist\xc3\xa4\xc3\xa4n alkoholista, tupakasta, huumeista ja pelaamisesta syntyvi\xc3\xa4 haittoja. J\xc3\xa4rjest\xc3\xb6n l\xc3\xa4ht\xc3\xb6kohtana on, etteiv\xc3\xa4t p\xc3\xa4ihteet kuulu ty\xc3\xb6el\xc3\xa4m\xc3\xa4\xc3\xa4n, liikenteeseen, raskausaikaan eiv\xc3\xa4tk\xc3\xa4 lapsuuteen tai nuoruuteen.  EHYT ry muodostettiin 1.1.2012 kun El\xc3\xa4m\xc3\xa4ntapaliitto, Terveys ry ja El\xc3\xa4m\xc3\xa4 On Parasta Huumetta ry yhdistyiv\xc3\xa4t Ehk\xc3\xa4isev\xc3\xa4 p\xc3\xa4ihdety\xc3\xb6 EHYT ry:ksi. EHYT ry toimii my\xc3\xb6s p\xc3\xa4ihdety\xc3\xb6t\xc3\xa4 tekevien j\xc3\xa4rjest\xc3\xb6jen yhteisty\xc3\xb6n koordinaattorina ja loppuvuodesta 2018 sill\xc3\xa4 oli 113 j\xc3\xa4senyhdistyst\xc3\xa4.\n_START_SECTION_\nToiminta\n_START_PARAGRAPH_\nEHYT ry:ll\xc3\xa4 on toimintaa ymp\xc3\xa4ri Suomen. EHYT ry:ll\xc3\xa4 on Helsingiss\xc3\xa4 sijaitsevan keskustoimiston lis\xc3\xa4ksi aluekeskukset Etel\xc3\xa4-,  L\xc3\xa4nsi, It\xc3\xa4- ja Pohjois-Suomessa. T\xc3\xa4ll\xc3\xa4 hetkell\xc3\xa4 EHYT ry:n j\xc3\xa4senj\xc3\xa4rjest\xc3\xb6in\xc3\xa4 on noin sata paikallista, alueellista ja valtakunnallista j\xc3\xa4rjest\xc3\xb6\xc3\xa4. EHYT ry yll\xc3\xa4pit\xc3\xa4\xc3\xa4 yhdess\xc3\xa4 j\xc3\xa4senj\xc3\xa4rjest\xc3\xb6jens\xc3\xa4 ja muiden paikallisten toimijoiden kanssa p\xc3\xa4ihteett\xc3\xb6mi\xc3\xa4 kansalaisten kohtaamispaikkoja. EHYT ry:n kohtaamispaikkaverkostoon kuuluu noin 25 kohtaamispaikkaa ymp\xc3\xa4ri Suomea. Kohtaamispaikoista viisi on Elokoloja._NEWLINE_EHYT ry panostaa ihmisten kohtaamiseen el\xc3\xa4m\xc3\xa4n eri alueilla. Toiminta ulottuu kaikkiin ik\xc3\xa4ryhmiin, lasten ja nuorten ohella my\xc3\xb6s ty\xc3\xb6- ja el\xc3\xa4keik\xc3\xa4isiin. EHYT ry on laaja-alainen kansalaisj\xc3\xa4rjest\xc3\xb6, jonka toiminta ulottuu koko maahan. J\xc3\xa4rjest\xc3\xb6ss\xc3\xa4 ty\xc3\xb6skentelee noin 60 ty\xc3\xb6ntekij\xc3\xa4\xc3\xa4, mutta toiminnan perusta on EHYT ry:n j\xc3\xa4senj\xc3\xa4rjest\xc3\xb6iss\xc3\xa4 teht\xc3\xa4v\xc3\xa4ss\xc3\xa4 vapaaehtoisty\xc3\xb6ss\xc3\xa4. EHYT ry ei tee hoitoty\xc3\xb6t\xc3\xa4 vaan keskittyy p\xc3\xa4ihdehaittojen ennaltaehk\xc3\xa4isyyn yhteis\xc3\xb6jen, kuten koulujen ja ty\xc3\xb6paikkojen sis\xc3\xa4ll\xc3\xa4. Erityisesti nuoria kohdataan my\xc3\xb6s sosiaalisen median ja internetin v\xc3\xa4lityksell\xc3\xa4. EHYT ry koordinoi ehk\xc3\xa4isev\xc3\xa4 p\xc3\xa4ihdety\xc3\xb6n verkostoa. EHYT ry ja Ehk\xc3\xa4isev\xc3\xa4n p\xc3\xa4ihdety\xc3\xb6n verkosto yhteisty\xc3\xb6kumppaneineen tuottaa Suomen p\xc3\xa4ihdealan ykk\xc3\xb6stapahtumaa P\xc3\xa4ihdep\xc3\xa4iv\xc3\xa4t, joka ker\xc3\xa4\xc3\xa4 yhteen sosiaali-, terveys- ja kasvatusalan ammattilaiset kunnista ja j\xc3\xa4rjest\xc3\xb6ist\xc3\xa4._NEWLINE_EHYT ry pyrkii vaikuttamaan suomalaisen alkoholikulttuurin muuttamiseen. J\xc3\xa4rjest\xc3\xb6 haluaa edist\xc3\xa4\xc3\xa4 suomalaisten hyvinvointia ja v\xc3\xa4hent\xc3\xa4\xc3\xa4 p\xc3\xa4ihdehaittoja ihmisten arjessa._NEWLINE_Vertais- ja vapaaehtoistoiminnan ohella EHYT ry tekee monipuolista yhteiskunnallista vaikuttamisty\xc3\xb6t\xc3\xa4. J\xc3\xa4rjest\xc3\xb6 pyrkii edist\xc3\xa4m\xc3\xa4\xc3\xa4n tutkimustietoon perustuvaa ja ihmisten terveytt\xc3\xa4 edist\xc3\xa4v\xc3\xa4\xc3\xa4 p\xc3\xa4ihdepolitiikkaa. EHYT ry on asiantuntijaj\xc3\xa4rjest\xc3\xb6, joka tarjoaa my\xc3\xb6s monipuolista tietoa ehk\xc3\xa4isev\xc3\xa4st\xc3\xa4 p\xc3\xa4ihdety\xc3\xb6st\xc3\xa4 k\xc3\xa4yt\xc3\xa4v\xc3\xa4\xc3\xa4n keskusteluun. Tipaton tammikuu on yksi EHYT ry:n tunnetuimmista kampanjoista._NEWLINE_EHYT ry on julkaissut vuodesta 2013 l\xc3\xa4htien EHYT Teema -lehte\xc3\xa4 sek\xc3\xa4 j\xc3\xa4senj\xc3\xa4rjest\xc3\xb6ille suunnattua EHYT J\xc3\xa4rjest\xc3\xb6 -lehte\xc3\xa4.  EHYT ry julkaisee my\xc3\xb6s Tsemppaajat- ja EPT-verkosto -uutiskirjeit\xc3\xa4.'